În premieră în România un grup de consilieri locali din judeţul Mureş au decis să îşi reducă indemnizaţia pentru a investi banii în folosul comunei.

Consiliul Local Cucerdea, prin amendamentul consilierilor locali PNL, sprijiniți de un consilier ALDE, au hotărât în ședința din 30 septembrie 2017, diminuarea indemnizației de consilier local la 0,1 % din salariul primarului (aproximativ 6 lei/ lună). În total economia la bugetul comunei este astfel de aproape 70.000 de lei. Acum, conform noului proiect adoptat, cheltuiala cu salariile consilierilor va fi de doar 1.000 de lei pe an. La Curcedea Consiliul Local este compus din nouă persoane.

Primarul comunei, Vasile Morar le-a mulțumit consilierilor care și-au adus un aport însemnat la bugetul comunei și a afirmat că acești bani vor fi folosiți pentru investiţii în folosul localnicilor, Primăria urmând să lanseze mai multe proiecte de îmbunătățire a iluminatului public, dar și de refacere a infrastructuri cu ajutorul sumelor care vor fi de acum disponibile la bugetul local.